Тхыдэр къретхыкIыж, и цIэр дыщэпскIэ хигъэувэурэ
Гъатхэпэм и кIэм Бурятием и къалащхьэ Улан-Удэ щызэхэта Урысей Федерацэм бэнэкIэ хуитымкIэ и чемпионатым хуабжьу дыщыкIэлъыплъащ килограмм 92-м нэс зи хьэлъагъхэм я зэпеуэм. Куэд дыдэ щIэхъуэпсырт Урыш Анзор абы ди къэралым зэи къыщымыхъуа щыхузэфIэкIыну. Ар къехъулIэн папщIэ адыгэ щIалэр яхэхуэн хуейт медалхэм ящыщ зы зратынухэм. Апхуэдэ щIыкIэкIэ Анзор епщыкIулIанэу зэкIэлъхьэужьу (2008 — 2021 гъэхэм) къэралым и бэнакIуэ нэхъыфIищым яхэхуэнут. Иджыри къэс ар зыхузэфIэкIа щыIэтэкъым.
Домбеякъ медалыр нэгъабэрей зэхьэзэхуэм къыщихьри, Урыш Анзор лъэщIыхьэжат пщыкIущрэ зэкIэлъхьэужьу къэралым и бэнакIуэ нэхъыфIищым яхэхуа Гацалов Хьэжмурат. Ар къэралым щытепщат 2001-2013 гъэхэм. Абы щыгъуэми осетин щIалэм дыдейр нэгъуэщI IуэхугъуэкIэ ефIэкIат: ар быниблым я адэщ, Хьэжмурат иIэр зыкIэ нэхъ мащIэт.
Илъэс зыбжанэ дэкIащ Гацаловым бэнэн зэрыщигъэтрэ. Урыш Анзор уей-уей жригъэIэу иджыри утыку итщ. И ныбжьыр илъэс 34-рэ ирикъуами, нэхъ щIалэIуэхэм ноби ар йофIэкI. Абы и щыхьэтщ Улан-Удэ иджыблагъэ щекIуэкIа Урысей Федерацэм и чемпионатыр.
Хэгъэрейхэм ящыщ Сергин Ньургун япэу хьэрхуэрэгъу къыхуэхъуащ. Зэхьэзэхуэм кIэлъыплъыну къекIуэлIам я нэхъыбэр абы дэщIми, Анзор и ныкъуэкъуэгъум зы Iэмали иритакъым. АдэкIэ къыпэщIэхуа Шэшэным къикIа Минкаилов Зелимхъани хуэмыхутэкъым, ауэ Урышым пэщIэтыфынухэм ящыщтэкъым.
Финалым и Iыхьэ ныкъуэм къигъэлъэгъуащ Анзор хуэфэщэн щIэблэ къызэрыщIэхъуэр. Красноярск крайм и щIыхьыр зыхъумэ Урышым абы къыщыпэуващ Кърымым и цIэкIэ иджыпсту утыку ит ЗакIуий Анзор.
Адыгэ щIалитIым я зэпэщIэтыныгъэр хуабжьу гуащIэт. Нэхъ зи щIалэгъуэ ЗакIуийр мыгувэу япэ ищащ 1:0-у. Абы Урышым и Iэзагъыр пигъэуващ икIи зэрыбэнэну хухаха зэманым къриубыдэу бжыгъэр зэхуэдэ ищIыжыфащ. КъекIуэкI хабзэмкIэ мы спорт лIэужьыгъуэм зэрытемыгъакIуэ щыIэкъым: бжыгъэр зэхуэдэмэ, иужьу балл къэзыхьар нэхъыфIу къалъытэ. Арати, Урыш Анзор финалым кIуащ икIи дыжьын медалыр нэхъ мыхъуми и Iэрылъхьэт. Абы къикIырт къэралым и рекорд игъэувауэ – епщыкIуплIанэу зэкIэлъхьэужьу Урысей Федерацэм и чемпионатхэм я медалхэр зыIэригъэхьащ! ФIэщщIыгъуейщ абы зэгуэр нэгъуэщI ефIэкIыфыну. Езы Анзор ар етIанэгъэ иригъэфэкIуэфыну аращ.
Урышыр финалым хуэпабгъэт. Хьэзырт килограмм 92-рэ зи хьэлъагъхэм я деж къэралым щынэхъ лъэщ хъуну. Абы папщIэ хигъэщIэн хуейт Дагъыстэным щыщ Курбанов Магомед. АрщхьэкIэ Iуэхур зэрыщымыгугъауэ къыщIидзащ — дохутырхэм къыхуадакъым Анзор адэкIэ бэнэну. Щхьэусыгъуэр — и лъэгуажьэм игъуэтауэ щыта фэбжь хьэлъэр къызэрыетэжарщ. Утыкум щитым, хуабжьу къызэщIэплъати, ар зыхищIэщакъым. ИужькIэ зэщIэбэгащ.
Апхуэдэу щыт пэтми, текIуам хуэдэу адыгэ щIалэр ягъэлъэпIащ икIи яIэтащ. «Урыш Анзор и телъыджагъыр умыгъэщIэгъуэн плъэкIыркъым, — жиIащ зэхьэзэхуэм кърикIуахэм щытепсэлъыхьым Урысейм Спорт бэнэкIэмкIэ и федерацэм и тхьэмадэ Мамиашвили Михаил. — ЗэкIэлъхьэужьу пщыкIуплIрэ къэралым и чемпионатхэм медалхэр къызэрыщихьар щыхьэт тохъуэ абы къыхиха спорт лIэужьыгъуэр фIы дыдэу зэрилъагъумрэ зэфIэкI лъагэ дыдэхэр зэриIэмрэ. Абы тхыдэр къретхыкIыж, и цIэр дыщэпскIэ хигъэувэурэ. Урышыр щапхъэ къудейкъым, атIэ бэнэным, къыдэщIхэм, щалъхуа республикэм яхуиIэ лъагъуныгъэмкIэ гъащIэм купщIэ хэзылъхьэщ. Илъэс куэд хъуауэ утыку итми, и Iэзагъым хигъахъуэ зэпыту къокIуэкI. Къэралым и командэ къыхэхам щыбанэхэм я дежкIэ ар къуэш нэхъыжь пэлъытэщ, ди дежкIэ шынэхъыщIэщ. Анзор сеплъыхукIэ къызгуроIуэ абы иужь псалъэр зэпеуэ гуащIэхэм иджыри зэрыщыжимыIар!»
Урышым и лъагъуэ дахэм зэрырикIуэнур Бурятием наIуэ къыщытщищIащ ЗакIуий Азэмэт. И лъахэгъу цIэрыIуэм зымащIэкIэ къыпикIуэта иужькIэ, ар финал цIыкIум щытекIуащ икIи Урыш Анзор абы щыхигъэщIа Минкалов Зелимхъан иужьу ефIэкIыжри, домбеякъ медалыр къихьащ. Адыгэ щIалитIыр зэгъусэу тетащ къэралым и бэнакIуэ нэхъыфIхэр щаIэта лъагапIэм.
«Сэ зэи апхуэдэу егъэлеяуэ сыкIэлъыплъакъым икIи сыбжакъым хэт дапхуэдиз медаль Урысей Федерацэм и чемпионатхэм къыщихьами, хэт сыт хуэдэ рекордхэр игъэувами. Тхыдэм сыхыхьэнуи сыхущIэкъуакъым, — жиIат нэгъабэ Анзор, — ауэ илъэс къэс зэхьэзэхуэхэм ерыщу зыхузогъэхьэзыр икIи текIуэныгъэхэм ерыщу сыхущокъу. Япэ силъэдэну сыхуейкъым, ауэ иджыри зыкъомрэ сыбэнэну си мурадщ». А псалъэхэм адыгэ щIалэр быдэу тетщ, дяпэкIи дызэрыщыгугъыр аращ.
Фигу къэдгъэкIыжми, лейуэ къытщыхъуркъым Урыш Анзор 2008 гъэ лъандэрэ Урысей Федерацэм и чемпионатхэм зэпымыууэ къызэрыщыхэжаныкIыр. Ар тIэунейрэ къэралым и чемпион хъуащ, иджы етхуанэу етIуанэ увыпIэр иубыдащ, блэнейрэ домбеякъ медалхэр зыIэригъэхьащ.
КъищынэмыщIауэ, Урыш Анзор Европэм тIэунейрэ и чемпионщ, Лондон щекIуэкIа Олимпиадэм 2012 гъэм хэтащ, дунейпсо зэхьэзэхуэхэм ехъулIэныгъэхэр щиIащ. Ар УФ-м спортымкIэ щIыхь зиIэ и мастерщ, къэралым и командэ къыхэхам 2009 гъэм щыщIэдзауэ ираджэ. И ныбжьыр илъэс щэщIрэ плIырэ зэрыхъуар абы зыкIи къытехьэлъэркъым икIи дяпэкIи текIуэныгъэ инхэм хущIэкъунущ.
Жыласэ Заурбэч.27
